
Egy győri építész pályája a XX. században, Káldy Barna élete és munkássága

Káldy Barna a múlt század győri építésztársadalmának egyik legjelentősebb alakja volt, ma
már kevéssé ismert a neve. Munkáival városszerte találkozhatunk, jelentős győri épületek
őrzik az emlékét. Életével és munkásságával szakirodalom még nem foglalkozik, néhány
szócikk erejéig tesznek róla említést lexikonokban és várostörténeti könyvekben. Épületeit
korábban nem elemezte senki. Műveinek egy része a felépítése óta jelentős restaurálási
munkákon esett át, ezért többségük napjainkban is jó állapotban van. Eredetileg minden
épületét márványtáblával látta el, rajta az építész nevével és az évszámmal. Ez a kutatói
munkát lényegesen megkönnyítette volna, a felújítási munkálatok után azonban csak néhány
házra helyezték vissza az építész nevét megörökítő márványtáblát. Ennek következtében az
építész pályájának megrajzolásakor leginkább levéltári kutatásokra, építészeti tervtárak archív
anyagára és a leszármazottaktól, illetve egykori kollégáitól származó ismeretekre
hagyatkozhattam.
Tanulmányom elkészítésekor célom volt Káldy Barna életművének egyfajta méltó
összefoglalása, illetve született győri létemre az is, hogy felidézzem az emlékét egy olyan
személynek, aki rengeteget tett Győr város fejlődéséért és mai arculatának kialakításáért.
Hosszas levéltári és könyvtári kutatások, hozzátartozókkal, egykori munkatársakkal való
beszélgetések eredményeként, több éves munka után sikerült összeszednem azt az anyagot,
amit ebben a pályaműben feldolgoztam. Röviden kitérek a korabeli Győr fejlődésének
történetére is, abból a célból, hogy bemutassam a kort, azt a légkört, amiben Káldy Barna
dolgozott. Építészeti korszakait jellemeztem és az adott korszakaihoz tartozó, általam
megismert műveit vettem lajstrom alá, építészeti elemzésekkel fűszerezve. Tervtári és
levéltári kutatásokból, illetve az építész hagyatékában fennmaradt iratokból sikerült a
korábban ismert épületek listáját kibővítenem. Foglalkoztam az életrajzával is, ebben a
legnagyobb segítséget lánya, Káldy Eszter nyújtotta nekem, akinek ezúton is szeretném
megköszönni azt a kedvességet és lelkesedést, ahogy a munkámat segítette.



